Midt i sin vognmandsforretnings værste krise er Kurt Beier, stifteren af Kurt Beier Transport A/S, afgået ved døden.

Det skriver JydskeVestkysten.

Han blev 69 år.

Ved du noget? Så tip os på 1929.

Ifølge avisen sov Kurt Beier ind lørdag på Hospice Sydvestjylland i Esbjerg efter længere tids sygdom.

B.T. har været i kontakt med Kurt Beier Transport A/S, men de har ingen kommentarer på nuværende tidspunkt.

Kurt Beiers vognmandsfirma har de seneste uger været i mediernes søgelys, efter det er kommet frem, at firmaet har haft ansat op mod 200 filippinere, der levede under kummerlige forhold i Padborg.

Her har filippinerne blandt andet fortalt, at de bor bag pigtråd i containere og trailere, sover på skummadrasser bag i lastvogne, laver mad udenfor og deles om fire toiletter.

Ifølge Fagbladet 3F skulle de have været ansat på kontrakter til cirka 6.800 kroner om måneden.

Søndag kom det frem, at 26 chauffører samme formiddag havde besluttet sig for at takke nej til vognmandsfirmaets nye kontrakttilbud på 9.700 kroner. Senere søndag viste det sig så, at 38 filippinere venter i Polen for at arbejde for Transport A/S.

Vognmandsfirmaet skulle have ansat filippinerne gennem et polsk datterselskab.

Kurt Beier har i de seneste år haft en anonym rolle i vognmandsfirmaet, der i stedet bliver bestyret af sønnen Karsten Beier, der er direktør i firmaet.

JydskeVestkysten skriver, at Kurt Beier efterlader sig hustruen Hanne og børnene Karsten og Gitte samt børnebørn.